**Vadlīnijas muzeja atbilstības vērtējumam**

**Muzeju likumā noteiktajiem reģionāla muzeja kritērijiem**

 Reģionālu muzeju izveidošanas mērķis ir sekmēt kultūrvēsturiskā mantojuma apzināšanu, saglabāšanu un izpēti, kā arī pilnvērtīgi izmantot šī resursa potenciālu, nodrošinot iespēju institūcijai reģionāla muzeja statusā paplašināt savas darbības ietvarus un strādāt ar kultūras mantojumu plašākā areālā. Reģionālo muzeju tīkla izveide var sekmēt muzeju sadarbību, pilnveidot profesionālu darbu ar kultūras mantojumu visā Latvijas teritorijā, tai skaitā novados, kuros nav izveidoti muzeji. Muzeji ar savām aktivitātēm iekļaujas “Latviešu vēsturisko zemju likuma” īstenošanas pasākumu kopumā

 Reģionāla muzeja statuss muzejam dos tiesības legāli veikt muzeja funkcijas ne vien savā administratīvajā teritorijā, bet arī citos novados vai valstspilsētās, kas piekrīt sadarbībai un atbalsta reģionāla muzeja statusa piešķiršanu konkrētajam muzejam. Savukārt muzeja, kurš pretendē uz reģionāla muzeja statusu, pienākums ir izvērtēt savu kapacitāti paplašinātas darbības veikšanai un, uzņemoties šādus pienākumus, nodrošināt muzeja funkciju īstenošanu attiecīgā reģiona teritorijā vai tēmas ietvaros. Pašvaldības muzejs var pretendēt uz reģionāla muzeja statusu, ja tas jau ir apliecinājis savas darbības mērogu un kvalitāti, kā arī, ka muzeja rīcībā ir resursi to uzdevumu veikšanai, kas tiek sagaidīti no reģionāla muzeja. Muzeja pilnvarojumu un atbildību vienas administratīvās teritorijas (novada, valstspilsētas) ietvaros nosaka attiecīgā pašvaldība muzeja darbību reglamentējošajā normatīvajā aktā (nolikumā, reglamentā, statūtos), šādam darbības apjomam nav piemērojams reģionāla muzeja statuss.

 Lai nodrošinātu vienotu izpratni par lietotajiem terminiem un to nozīmi, vadlīnijas piedāvā šādus skaidrojumus:

* **reģions** ir teritorija, kuru var atdalīt no citas teritorijas saskaņā ar kādiem noteiktiem kritērijiem. Šo vadlīniju izpratnē reģionāla muzeja darbībai teritoriāli vai tematiski ir jāpārsniedz pašvaldības muzeja administratīvi teritoriālā (novada, valstspilsētas) kompetence;
* **muzeja profilu** jeb muzeja specializāciju nosaka muzeja krājuma saistība ar kādu zinātnes nozari vai darbības jomu. Muzeja profils ietekmē visas muzeja pamatfunkcijas – ne tikai krājuma, bet arī pētniecības un komunikācijas darbu. Galvenās profila grupas: vēstures, mākslas, literatūras, mūzikas, dabaszinātņu, zinātnes un tehnoloģiju, rūpniecības, pedagoģijas, kompleksie muzeji vai šo grupu apakšiedalījums;
* **definētais reģions** – muzeja noteiktais reģions, kura ietvaros muzejs darbojas kā reģionālas nozīmes muzejs teritoriāli vai tematiski;
* **definētais profils** – muzeja noteiktais profils, kurā muzejs ir vispilnīgākais un nozīmīgākaisdefinētā reģiona muzeju starpā.

 **Vadlīniju mērķis** ir sniegt detalizētu skaidrojumu reģionāla muzeja kritēriju piemērošanai, lai, piesakoties reģionāla muzeja statusa iegūšanai, kā arī veicot reģionāla muzeja darbības analīzi akreditācijas procesā, būtu vienota izpratne par šo kritēriju saturu un veidu (dokumentiem, kvantitatīvajiem un kvalitatīvajiem rādītājiem u.tml.), kādā apliecināma muzeja darbības atbilstība šiem kritērijiem.

 Muzeja atbilstība reģionāla muzeja statusam tiek vērtēta saskaņā ar Muzeju likuma 12.¹panta pirmajā daļā noteiktajiem kritērijiem. Tabulā sniegts Muzeju likumā noteikto kritēriju satura atšifrējums, komentāru daļā norādot, kāds pamatojums, atsauces uz dokumentiem utt. ir nepieciešami, lai apliecinātu muzeja atbilstību attiecīgajam kritērijam. Pretendējot uz reģionāla muzeja statusu, pieteicējam ir jāsniedz informācija par savas darbības atbilstību visiem kritērijiem, jo Muzeju likums paredz, ka akreditēts muzejs ir tiesīgs iegūt reģionāla muzeja statusu, ja tas atbilst **visiem kritērijiem**. Ja kritērija vērtējums ir “Atbilst daļēji”, muzejam ir jāiesniedz papildu informācija, kas pamato tā potenciālu noteiktā laika periodā iegūt vērtējumu “Atbilst”. Ja kādā no kritērijiem vērtējums ir “Neatbilst”, muzejs nevar pretendēt uz reģionāla muzeja statusa iegūšanu.

|  |  |  |  |  |  |
| --- | --- | --- | --- | --- | --- |
|  | **Kritērijs** | **Atbilst** | **Atbilst daļēji** | **Neatbilst** | **Komentāri** |
| **1.** | **Krājums teritoriāli, hronoloģiski vai tematiski attiecas uz noteiktu reģionu, un savā profilā šis muzejs ir vispilnīgākais un visnozīmīgākais šajā reģionā.** |  |  |  |  |
| 1.1. | Muzejs ir noteicis un pamatojis reģionu uz kuru teritoriāli un hronoloģiski vai tematiski attiecas tā krājums (turpmāk – definētais reģions). |  |  |  | Ir dibinātāja pilnvarojums būt par reģionālu muzeju – muzeja nolikumā ir definēts reģions, kā arī tiesības un pienākumi veikt reģionālajam muzejam atbilstošas darbības.**Vērtē:** iesniegto nolikumu. |
| 1.2. | Muzejs ir noteicis un pamatojis savu profilu (turpmāk – definētais profils). |  |  |  | Ir noteikts muzeja profils un pierādīts, ka, salīdzinot ar citiem definētā reģiona ietvaros esošiem šī paša profila muzejiem, tas ir vispilnīgākais un visnozīmīgākais.Ja muzejs ir daudzprofilu (kompleksais) muzejs, tad norādīts, kurā profilā (-os) muzejam ir reģionāls raksturs.**Vērtē:** argumentēts pamatojums iesniegtajos dokumentos. |
| 1.3. | Muzejam ir rakstiska vienošanās ar citiem definētā reģiona muzejiem. |  |  |  | Vienošanās apliecina, ka muzeji, kuru fiziskā atrašanās vieta ir definētajā reģionā, piekrīt, ka šis muzejs ir atzīstams par reģionālas nozīmes muzeju.**Vērtē:** iesniegtos vienošanās dokumentus. |
| 1.4. | Muzeja krājums aptver definēto reģionu vienā no aspektiem: |  |  |  |  |
| 1.4.1. | Muzeja krājums **teritoriāli** un **hronoloģiski** aptver definēto reģionu, ir izstrādāta mūsdienu vēstures komplektēšanas politika. |  |  |  | Krājuma kvantitatīvie un kvalitatīvie rādītāji par priekšmetu teritoriālo izcelsmi un priekšmetu datējumu apliecina, ka muzeja krājums (definētajā profilā) atspoguļo reģionu pilnībā.**Vērtē**: iesniegtos kvantitatīvos un kvalitatīvos rādītājus. |
| 1.4.2. | Muzeja krājums **tematiski** aptver definēto reģionu. |  |  |  | Krājuma kvantitatīvie un kvalitatīvie rādītāji par kolekcijām, to teritoriālo un hronoloģisko aptveri izvēlētās tēmas atspoguļojumam. **Vērtē:** iesniegtos kvantitatīvos un kvalitatīvos rādītājus. |
| **2.** | **Pētnieciskais darbs nodrošina vispusīgu muzeja krājuma izpēti un pētījumus attiecīgā reģiona vai tēmas ietvaros.** |  |  |  |  |
| 2.1.  | Muzejs ir identificējis pētnieciskās tēmas, kas nodrošina vispusīgu krājuma izpēti definētajā reģionā. |  |  |  | Nosauktas tēmas, kas apliecina, ka krājums (definētajā profilā) tiek pētīts vispusīgi.**Vērtē:** iesniegto informāciju. |
| 2.2.  | Muzeja pētniecības darba rezultāti apliecina krājuma vispusīgu izpēti. |  |  |  | Kvantitatīvie un kvalitatīvie rādītāji apliecina, ka muzeja pētnieciskais darbs (definētajā profilā) atspoguļo definēto reģionu.**Vērtē:** iesniegtos kvantitatīvos un kvalitatīvos rādītājus. |
| **3.** | **Ekspozīcijas, izstādes, izglītojošie pasākumi un citi ar muzeja darbību saistītie komunikācijas veidi nodrošina muzeja krājuma pieejamību un izmantošanu sabiedrības izglītošanai un attīstībai.** |  |  |  |  |
| 3.1. | Muzeja ekspozīciju (izstāžu) vēstījums ietver definētā reģiona atspoguļojumu.  |  |  |  | Informācija apliecina ekspozīciju (izstāžu) tematikas saistību ar definēto reģionu. **Vērtē:** iesniegto informāciju, muzeja mājaslapu, sociālos tīklus, Latvijas digitālajā kultūras kartē ievadīto informāciju (turpmāk – LDKK). |
| 3.2. | Muzeja izglītojošie pasākumi ir saistīti ar definēto reģionu. |  |  |  | Informācija apliecina izglītojošo pasākumu tematikas saistību ar definēto reģionu.**Vērtē:** iesniegto informāciju, muzeja mājaslapu, sociālos tīklus, LDKK. |
| 3.3.  | Muzeja komunikācijas darba rezultāti apliecina saistību ar definēto reģionu. |  |  |  | Kvantitatīvie rādītāji apliecina, ka komunikācija nodrošina krājuma (definētajā profilā) pieejamību un izmantošanu.**Vērtē:** iesniegtos kvantitatīvos rādītājus, kā arī muzeja mājaslapu, sociālos tīklus, LDKK. |
| **4.** | **Veic darbības, kas apliecina šā muzeja kā vadošās institūcijas lomu attiecīgajā reģionā vai tēmas ietvaros.** |  |  |  |  |
| 4.1. | Muzejs ir definējis darbības, kurās tas, saskaņā ar muzeja pilnvarojumu, īsteno vadošās institūcijas lomu. |  |  |  | Muzeja stratēģijā un gada darba plānos ir paredzētas aktivitātes un sagaidāmie rezultāti, īstenojot vadošās institūcijas pienākumus.**Vērtē:** iesniegto informāciju. |
| 4.2.  | Muzeja rīcībā ir resursi vadošās institūcijas lomas īstenošanai definētajā reģionā. |  |  |  | Muzeja nolikums, struktūra, darbinieku skaits, amata pienākumi, darba organizācija apliecina, ka muzejam ir attiecīgi resursi vadošās lomas īstenošanai.**Vērtē:** iesniegtos dokumentus. |
| 4.3.  | Muzejs veicina Nacionālā muzeju krājuma vienmērīgu un sabalansētu papildināšanu definētā reģiona muzejos. |  |  |  | Sniegts definētā reģiona muzeju krājuma pārskats (definētajā profilā). Sniegta vīzija par definētā reģiona muzeju krājuma kopēju attīstības virzienu.**Vērtē:** iesniegtos dokumentus un argumentāciju, kā arī 1.3.p. minētos dokumentus, ja attiecināms. |
| 4.4.  | Muzejs veicina vispusīgu pētniecības darbu definētā reģiona muzejos. |  |  |  | Sniegts definētā reģiona muzeju pētniecības darba pārskats (definētajā profilā). Sniegta vīzija par definētā reģiona muzeju pētniecības darba kopēju attīstības virzienu.**Vērtē:** iesniegtos dokumentus un argumentāciju, kā arī 1.3.p. minētos dokumentus, ja attiecināms. |
| 4.5.  | Muzejs organizē konferences, seminārus, tālākizglītības pasākumus definētā reģiona ietvaros. |  |  |  | Kvantitatīvie rādītāji apliecina, ka muzejs organizē seminārus un konferences definētajā reģionā atbilstoši definētajam profilam, kā arī tālākizglītības pasākumus.**Vērtē**: iesniegtos kvantitatīvos rādītājus, LDKK. |

Vadlīnijas apstiprinātas Latvijas Muzeju padomes 2022. gada 9. jūnija sēdē.